Predkladacia správa

Úrad pre štátnu službu ako ústredný orgán štátnej správy pre štátnu službu predkladá v zmysle § 6 ods. 2 písm. b) zákona o štátnej službe Správu o uplatňovaní zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov v roku 2004. 

Predkladaná správa má za cieľ informovať vládu a širokú verejnosť o uplatňovaní zákona o štátnej službe, o jeho zmenách a výsledkoch dosiahnutých v roku 2004. V dôkladnom zhrnutí a zhodnotení vývoja štátnej služby sú zdôraznené tie oblasti, ktoré tvorili ťažiskovú náplň činnosti úradu pri budovaní a skvalitňovaní štátnej služby v Slovenskej republike.

Úrad pre štátnu službu pri realizácii programového vyhlásenia vlády Slovenskej republiky, v súlade s platnou legislatívou, plnil svoje hlavné poslanie: budovať profesionálnu, politicky nezávislú, efektívnu, pružnú, nestrannú a etickú štátnu službu na úrovni štandardov štátnych služieb vo vyspelých európskych krajinách. 

V roku 2004 sa Úrad pre štátnu službu zameral predovšetkým na realizáciu vládou schválenej stratégie reformy zamestnávania vo verejnom sektore. Upevnil stratégiu výberu štátnych zamestnancov postupným preberaním zodpovednosti za riadenie ľudských zdrojov s dôrazom na získavanie, výber, rozvíjanie a stabilizovanie kvalifikovanej pracovnej sily v služobných úradoch. 

Inovovaním metodickej, riadiacej a kontrolnej činnosti úradu pri usmerňovaní služobných úradov v oblasti uplatňovania jednotného systémového prístupu k vzdelávaniu a hodnotiacemu procesu štátnych zamestnancov sa vytvorili predpoklady na ďalšie zefektívnenie a skvalitnenie štátnej služby. Správa o uplatňovaní zákona o štátnej službe poskytuje prehľad súvisiacich aktivít úradu a prehľad najdôležitejších priorít v roku 2005.

Predkladaný materiál nemá vplyv na štátny rozpočet a nebude mať finančný, ekonomický a environmentálny dopad a vplyv na zamestnanosť.